**Apoštolský vikariát Severnej Arábie** (alebo aj *Apoštolský vikariát severnej Arábie* (s malým písmenom „s"),
angl. *(The) Apostolic Vicariate of Northern Arabia*,
arab. النيابة الرسولية لشمال شبه الجزيرة العربية‎,
skratka **AVONA**)
je apoštolský vikariát rímskokatolíckej cirkvi, ktorý sa nachádza v Kuvajte.

Územie
------

Apoštolský vikariát rozširuje svoju jurisdikciu nad katolíckymi veriacimi na Arabskom polostrove: v Kuvajte, Saudskej Arábii, Katare a Bahrajne.

Sídlom vikariátu je mesto Kuvajt, kde sa nachádza hlavný chrám vikariátu *Katedrála Svätej rodiny*.

Rozdeľuje sa do 7 farností: štyri v Kuvajte, dve v Bahrajne a jedna v Katare. V roku 2010 mal 300 000 veriacich, 6 diecéznych kňazov, 11 rehoľných kňazov, 1 stáleho diakona, 11 rehoľníkov a 12 rehoľníčok. Podľa apoštolského vikára Camilla Ballina na území celého vikariátu (všetkých štátov, ktorých územie patrí do jeho správ) žilo v roku 2015 približne 2 500 000 kresťanov. Takmer všetci sú prisťahovalcami z Bangladéša, Srí Lanky či iných arabských krajín s kresťanskou menšinou.

História
--------

Dňa 29. júna 1953 bola bulou *Quemadmodum dispensator* pápeža Pia XII. vytvorená apoštolská prefektúra Kuvajt, a to získaním časti územia Apoštolského vikariátu Arábia.

Dňa 2. decembra 1954 bola prefektúra bulou *Quandoquidem Christi* pápeža Pia XII. povýšená na apoštolský vikariát.

Dňa 27. januára 1957 bol položený základný kameň katedrály a vysvätená bola 16. marca 1961.

Roku 1973 bola založená farnosť v byzantskom obrade.

Dňa 31. mája 2011 bola vikariátu rozšírená jurisdikcia nad Saudskou Arábiou, Katarom a Bahrajnom, ktorá bola predmetom vikariátu Arábie a dekrétom *Bonum animarum* Kongregácie pre evanjelizáciu národov bol premenovaný na Apoštolský vikariát Severnej Arábie.

Zoznam biskupov
---------------

* Teofano Ubaldo Stella, O.C.D. (1953 – 1966)
	+ Victor León Esteban San Miguel y Erce, O.C.D. (1966 – 1976) (apoštolský administrátor)
* Victor León Esteban San Miguel y Erce, O.C.D. (1976 – 1981)
* Francis George Adeodatus Micallef, O.C.D. (1981 – 2005)
* Camillo Ballin, M.C.C.J. (od 2005)

Erb
---

Erb prijal Apoštolský vikariát na jar roku 2016. Autorom erbu je slovenský heraldik Marek Sobola. Blazón erbu: strieborným priebežným kapitálovým písmenom "M" delený štít na päť farebných poli: od horného okraja zelené, červené a zelené, od dolného okraja fialové a čierne. Nad štítom zlatá mitra so zlatými, červeno podšitými fanónmi, za štítom zlaté insígnie – vpravo procesiový kríž, vľavo berla. Vysvetlenie erbu: farebnosťou erb vychádza z vlajok štátov, ktorých územie vikariát spravuje. Bahrajn symbolizuje červená, Kuvajt čierna, Katar fialová a Saudskú Arábiu zelená. Písmeno "M" je hovoriaci symbol Panny Márie, pretože Panna Mária Arabská (*Our Lady of Arabia*) je patrónkou celého vikariátu a bude jej zasvätená aj nová katedrála, ktorá sa bude stavať v obci Avali, v Bahrajne a bude najväčšou katedrálou vikariátu.

Referencie
----------

1. ↑  JACEČKOVÁ, Dana; Agentúra SIR. *Najväčší apoštolský vikariát na svete sa rozdelí na dve časti* [online]. Tlačová kancelária Konferencie biskupov Slovenska, 2011-03-07 14:51, [cit. 2017-01-03]. Dostupné online.
2. ↑   *Bahrajnský kráľ daroval pozemok na stavbu katedrály Našej Panej Arábie* [online]. Vatikánsky rozhlas, 2014-08-23, [cit. 2017-01-03]. Dostupné online.
3. 1 2 3  Oficiálne stránky Apoštolského vikariátu Severnej Arábie
4. ↑
5. ↑  BALLIN, Camillo: Oficiálna korešpondencia s Markom Sobolom, Prot. N.: 189/2015 zo dňa 25. novembra 2015
6. ↑  SOBOLA, Marek. Církevní heraldika. *HISTORY revue* (Praha: RF HOBBY, s.r.o.), 14. 11. 2016, čís. 12/2016, s. 27.
7. ↑   *www.bahraincathedral.org* [online]. www.bahraincathedral.org, [cit. 2016-12-21]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Apoštolský vikariát Severnej Arábie**

Externé odkazy
--------------

* GCatholic (po anglicky)
* Catholic hierarchy (po anglicky)
* Oficiálny web vikariátu (po anglicky)
* Quemadmodum dispensator (po anglicky)
* Quandoquidem Christi (po anglicky)
* Bonum animarum Archivované 2020-02-03 na Wayback Machine (po anglicky)

Zdroje
------

*Tento článok je čiastočný alebo úplný preklad článkov Apoštolský vikariát Severní Arábie na českej Wikipédii, Apostolic Vicariate of Northern Arabia na anglickej Wikipédii a النيابة الرسولية لشمال شبه الجزيرة العربية na arabskej Wikipédii.*